次韻和永叔石枕與笛竹簟
作者：梅堯臣
朝代：宋

paragraphs: 溪上枕部龍卵石，蘄匠簟製蛇皮紋。
客從東方一持贈，竹色蒸青石抱雲。
磨沙斵骨自含潤，飽霜弔節無留塵。
京師貴豪空有力，六月耐此炎蒸劇。
旱風赤日吹熱來，大厦高簷任雕飾。
頭顱汗匝無富貧，雖有頒冰論官職。
官高職重冰則多，日永冰消難更得。
唯公掃室施枕簟，迎凉自感東方客。
東方客應非俗昏，能使賢人心體適。
賢人何以偏伏人，天下才名方赫赫。
我吟困窮不可聽，晝夜蚊蚋蒼蠅聲。
蠅如遠雞耳初感，蚊若隠雷空際鳴。
葛厨頂綻屋蝎墮，菅席中裂麻經橫。
平生賦分只煎炒，安有祿玉琉璃清。
猶勝昔年杜子美，老走耒陽牛炙死。
因思楊惲廢時言，但願人生行樂爾。
公今事業在朝廷，去就尤當慎終始。
待公睡足秋風來，去奉高談揮麈尾。